proxectonos/corpus_dominio_legal_administrativo_tmp huggingface dataset:
RESOLUCIÓN do 15 de novembro de 2021 pola que se amplía o prazo de xustificación das subvencións previsto no ordinal décimo oitavo da Resolución do 4 de novembro de 2020, pola que se convoca o Programa de axudas para actuacións de rehabilitación enerxética en edificios existentes, con carácter plurianual (código de procedemento VI406C).
Instituto Galego da Vivenda e Solo — III. Outras disposicións — 19/11/2021

O 6 de novembro de 2020 publicouse no
Diario Oficial de Galicia
(en diante, DOG) a Resolución do 4 de novembro de 2020, pola que se convoca o Programa de axudas para actuacións de rehabilitación enerxética en edificios existentes, con carácter plurianual (código de procedemento VI406C).
O punto 8 do ordinal décimo oitavo, Xustificación da subvención, da citada Resolución do 4 de novembro de 2020 establece que «(...) En ningún caso se admitirá a presentación de documentación xustificativa, parcial ou final, da subvención con posterioridade ao 30 de novembro de cada unha das anualidades comprendidas na resolución de concesión, salvo que o requirimento sinalado no número anterior se fixese dentro dos dez (10) días anteriores a esa data».
Tendo en conta as circunstancias xeradas pola pandemia da COVID-19 (fundamentalmente, o atraso na obtención de subministracións), así como o elevado número de solicitudes presentadas nesta convocatoria, procede dar nova redacción ao dito punto 8 do ordinal décimo oitavo, co fin de ampliar o prazo que teñen as persoas e entidades beneficiarias para presentar a documentación xustificativa da subvención.
De conformidade con todo o anterior, no exercicio das facultades que me confire o artigo 4 do Decreto 97/2014, do 24 de xullo, polo que se establece a estrutura orgánica do Instituto Galego da Vivenda e Solo,
Único. Dar a seguinte redacción ao punto 8 do ordinal décimo oitavo, Xustificación da subvención, da Resolución do 4 de novembro de 2020, pola que se convoca o Programa de axudas para actuacións de rehabilitación enerxética en edificios existentes, con carácter plurianual (código de procedemento VI406C):
«Transcorridos os prazos indicados no punto 1º deste ordinal sen que as persoas ou entidades beneficiarias presenten a documentación xustificativa da anualidade correspondente, o órgano instrutor requiriralla para que a presente nun prazo improrrogable de dez (10) días. En ningún caso se admitirá a presentación de documentación xustificativa, parcial ou final, da subvención con posterioridade ao 30 de novembro de cada unha das anualidades comprendidas na resolución de concesión, salvo que o requirimento sinalado no número anterior se fixese dentro dos dez (10) días anteriores a esa data. No caso da xustificación da anualidade 2021 admitirase a presentación de documentación ata o 30 de decembro de 2021».
Esta resolución producirá efectos desde o día seguinte ao da súa publicación no
Diario Oficial de Galicia.
Santiago de Compostela, 15 de novembro de 2021
ORDE do 9 de novembro de 2021 pola que se resolve a convocatoria da Orde do 26 de xullo de 2021 pola que se convocan axudas dirixidas a escolas de música privadas dependentes de institucións sen ánimo de lucro.
Consellería de Cultura, Educación e Universidade — III. Outras disposicións — 19/11/2021

Mediante a Orde do 26 de xullo de 2021 (DOG do 9 de agosto) publicouse a convocatoria de axudas dirixidas a escolas de música privadas dependentes de institucións sen ánimo de lucro.
Tras valorar a comisión as solicitudes e a documentación presentadas e elevada a proposta definitiva de concesión destas axudas, segundo prevén os puntos noveno e décimo da orde de convocatoria, e en virtude das atribucións que ten conferidas a Consellería de Cultura, Educación e Universidade,
Primeiro. Concederlles as axudas, nas contías que se sinalan, ás escolas de música dependentes de asociacións ou fundacións sen ánimo de lucro que se relacionan no anexo I desta orde. Así mesmo, desestímanse as solicitudes presentadas polas asociacións ou fundacións que se relacionan no anexo II, polas causas que se indican.
Segundo. O pagamento da subvención realizarase unha vez que o órgano concedente comprobe a xustificación presentada polo/a beneficiario/a da realización da actividade subvencionada. Toda alteración das condicións tidas en conta para a concesión da subvención poderá dar lugar á modificación desta resolución de concesión.
Terceiro. Contra esta orde, que esgota a vía administrativa, os/as interesados/as poderán interpor recurso potestativo de reposición no prazo dun mes, contado a partir do día seguinte ao da súa publicación no
Diario Oficial de Galicia
, ante a persoa titular da Consellería de Cultura, Educación e Universidade, segundo o disposto na Lei 39/2015, do 1 de outubro, do procedemento administrativo común das administracións públicas, ou ben presentar directamente recurso contencioso-administrativo, ante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, conforme se establece na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de novembro de 2021
DECRETO 155/2021, do 4 de novembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción Actuacións de mellora do antigo trazado da estrada PO-400, de clave PO/20/007.10, no concello de Arbo.
Consellería de Infraestruturas e Mobilidade — III. Outras disposicións — 19/11/2021

Antecedentes:
Primeiro. Con data do 29 de abril de 2021 publicouse no
Diario Oficial de Galicia
(núm. 80) o Anuncio do 20 de abril de 2021 polo que se somete ao trámite de información pública o proxecto de construción Actuacións de mellora do antigo trazado da estrada PO-400, de clave PO/20/007.10, así como a relación individual de bens, dereitos e propietarios afectados polo proxecto referido.
Segundo. Tras a análise dos informes, alegacións e certificados presentados, o 26 de outubro de 2021 apróbase o expediente de información pública e o proxecto de construción Actuacións de mellora do antigo trazado da estrada PO-400, de clave PO/20/007.10.
O obxecto do presente proxecto é a definición de diversas actuacións encamiñadas a mellorar o antigo trazado da estrada PO-400, para o cal se realizará a mellora do firme existente e a execución de beirarrúas e sendas nos treitos urbanos, así como o acondicionamento da intersección inicial e final da estrada e a creación dunha glorieta na entorna do p.q. 24+000 da estrada actual, todo isto no concello de Arbo (Pontevedra).
A competencia para a execución da expropiación forzosa, no ámbito das estradas non incorporadas á Rede do Estado, con itinerarios que se desenvolvan integramente no seu territorio, correspóndelle á Comunidade Autónoma de Galicia, ao abeiro do punto dous do artigo 28 do Estatuto de autonomía de Galicia, aprobado pola Lei orgánica 1/1981, do 6 de abril.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da Administración autonómica, o recoñecemento concreto da utilidade pública e a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Mobilidade e logo da deliberación do Consello da Xunta de Galicia, na súa reunión do día catro de novembro de dous mil vinte e un,
Artigo único
Declarar, en concreto, a utilidade pública e a necesidade de urxente ocupación para os efectos de expropiación forzosa dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción Actuacións de mellora do antigo trazado da estrada PO-400, de clave PO/20/007.10.
Santiago de Compostela, catro de novembro de dous mil vinte e un
CORRECCIÓN DE ERROS. Orde do 9 de novembro de 2021 pola que se habilitan os procedementos electrónicos para a remisión da declaración responsable para o inicio das actividades de formación deportivas e para a remisión á Secretaría Xeral para o Deporte da documentación necesaria para o recoñecemento oficial da formación de persoas adestradoras impartida polas federacións deportivas de acordo coa Orde ECD/158/2014, do 5 de febreiro, pola que se regulan os aspectos curriculares, os requisitos xerais e os efectos das actividades de formación deportiva, aos que se refire a disposición transitoria primeira do Real decreto 1363/2007, do 24 de outubro (códigos de procedemento DE500A e DE500B).
Vicepresidencia primeira e Consellería de Presidencia, Xustiza e Turismo — III. Outras disposicións — 19/11/2021

Advertida a omisión dos anexos I, II, III, IV, V, VI e VII da referida disposición, publicada no Diario Oficial de Galicia número 222, do 18 de novembro de 2021, cómpre proceder á súa publicación.
ORDE do 15 de novembro de 2021 pola que se amplía o crédito da Orde do 3 de agosto de 2021 pola que se establecen as bases reguladoras e se fixa o crédito para a concesión de axudas para proxectos ao abeiro das estratexias de desenvolvemento local participativo (EDLP), aprobadas aos grupos de acción local do sector pesqueiro para o desenvolvemento sustentable das zonas de pesca no marco do Fondo Europeo Marítimo e de Pesca 2014-2020, e se convocan as correspondentes ao ano 2021 (código de procedemento PE155A).
Consellería do Mar — III. Outras disposicións — 24/11/2021

O artigo 3.3 da Orde de bases do 3 de agosto de 2021 establece que «Os importes consignados en cada convocatoria poderán ser ampliados en función das dispoñibilidades orzamentarias, sen que iso dea lugar á apertura dun novo prazo de presentación de solicitudes».
Dado que existen dispoñibilidades de crédito derivadas de remanentes na aplicación 15.03.723C.780.0, destinado a financiar as presentes axudas, considerándose axeitado ampliar o importe do crédito inicial para os denominados proxectos non produtivos e acadar así un uso máis eficiente dos fondos públicos e un maior grao de execución orzamentaria.
Por todo isto, e facendo uso das facultades que me confire o artigo 34 da Lei 1/1983, do 22 de febreiro, reguladora das normas da Xunta e da súa Presidencia,
Artigo único.
Ampliación de crédito
1. Amplíase o crédito máximo destinado a financiar as subvencións que se concedan a proxectos non produtivos, con cargo á aplicación 15.03.723C.780.0, na anualidade 2022 da convocatoria do ano 2021 das axudas para proxectos ao abeiro das estratexias de desenvolvemento local participativo (EDLP), aprobadas aos grupos de acción local do sector pesqueiro para o desenvolvemento sustentable das zonas de pesca no marco do Fondo Europeo Marítimo e de Pesca 2014-2020, nun importe de 810.000,00 €.
O novo importe total máximo, sumando o importe inicial xa publicado e a presente ampliación, é o fixado no cadro seguinte.
Disposición derradeira única
Esta orde producirá efectos desde o día seguinte ao da súa publicación no
Diario Oficial de Galicia
.
Santiago de Compostela, 15 de novembro de 2021
RESOLUCIÓN do 15 de novembro de 2021, da Dirección Xeral de Formación e Colocación, pola que se dá publicidade das axudas concedidas ao abeiro da Orde do 31 de decembro de 2020 pola que se establecen as bases reguladoras das axudas e subvencións para a realización de programas de emprego para persoas mozas incluídas no ficheiro do Sistema nacional de garantía xuvenil (formación e aprendizaxe), no ámbito da Comunidade Autónoma de Galicia, e se procede á súa convocatoria para o ano 2021 (código de procedemento TR353B) (Diario Oficial de Galicia número 21, do 2 de febreiro de 2021).
Consellería de Emprego e Igualdade — III. Outras disposicións — 24/11/2021

A Lei 9/2007, do 13 de xuño, de subvencións de Galicia, dispón no seu artigo 15.1, relativo á publicidade das subvencións concedidas, que os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e crédito orzamentario a que se imputen, o beneficiario, a contía concedida e a finalidade ou finalidades da subvención.
O artigo 25.6 da Orde da Consellería de Emprego e Igualdade do 31 de decembro de 2020 (DOG núm. 21, do 2 de febreiro de 2021) pola que se estableceron as bases reguladoras e se procedeu á convocatoria pública das axudas e subvencións para a realización de Programas de emprego para persoas mozas incluídas no ficheiro do Sistema nacional de garantía xuvenil, no ámbito da Comunidade Autónoma de Galicia para o ano 2021 (código de procedemento TR353B) establece que, as subvencións concedidas se publicarán, con expresión da entidade beneficiaria, a contía e a finalidade, no
Diario Oficial de Galicia
de acordo co disposto na Lei 9/2007, do 13 de xuño, de subvencións de Galicia, e na Lei 1/2016, do 18 de xaneiro, de transparencia e bo goberno.
A convocatoria tiña como finalidade establecer as bases reguladoras e a convocatoria pública das axudas e subvencións do ano 2021 para o fomento do emprego a través dos programas mixtos de emprego e formación (Programas de emprego), dirixidos a mellorar a ocupabilidade, a cualificación e a inserción profesional das persoas mozas incluídas no ficheiro do Sistema nacional de garantía xuvenil, no ámbito da Comunidade Autónoma de Galicia.
O financiamento das axudas previstas na orde de convocatoria efectuouse con cargo aos créditos da aplicación 11.05.322A.460.2 (código de proxecto 2018 00017) estando cofinanciadas nunha porcentaxe do 91,89 % pola Unión Europea a través do Fondo Social Europeo, mediante a Iniciativa de Emprego Xuvenil, Programa operativo de emprego xuvenil 2014-2020, obxectivo temático 8, prioridade de investimento 8.2, obxectivo específico 8.2.2, medida 8.2.2.5.
En consecuencia,
Ordenar a publicación no
Diario Oficial de Galicia
das subvencións concedidas para os Programas de emprego dirixidos a persoas mozas incluídas no ficheiro do Sistema nacional de garantía xuvenil, no ámbito da Comunidade Autónoma de Galicia, ao abeiro da Orde do 31 de decembro de 2020 (DOG núm. 21, do 2 de febreiro de 2021), segundo o anexo desta resolución.
Santiago de Compostela, 15 de novembro de 2021
RESOLUCIÓN do 12 de novembro de 2021 pola que se publica a concesión dos premios fin de carreira da Comunidade Autónoma de Galicia para o alumnado que rematou os seus estudos de ensinanzas artísticas superiores no curso 2019/20 en centros públicos de Galicia, convocados pola Orde do 11 de maio de 2021 (Diario Oficial de Galicia do 26 de maio).
Consellería de Cultura, Educación e Universidade — III. Outras disposicións — 23/11/2021

A Orde do 11 de maio de 2021 pola que se establecen as bases reguladoras e se procede á convocatoria dos premios fin de carreira da Comunidade Autónoma de Galicia para o alumnado que rematou os seus estudos de ensinanzas artísticas superiores no curso 2019/20 en centros públicos de Galicia, establece no seu artigo 13, que unha vez efectuada a selección, a comisión avaliadora elevará, a través da Secretaría Xeral de Educación e Formación Profesional, un informe-proposta ao conselleiro de Cultura, Educación e Universidade, para a adxudicación dos premios mediante a correspondente resolución para a súa publicación no
Diario Oficial de Galicia
.
Unha vez publicada a listaxe provisional de solicitudes admitidas e excluídas nos premios fin de carreira, resolta a reclamación presentada, e vista a acta coa proposta definitiva da comisión avaliadora de adxudicación dos premios fin de carreira, e por proposta do secretario xeral de Educación e Formación Profesional,
Primeiro. Conceder os premios fin de carreira da Comunidade Autónoma de Galicia, para o alumnado que rematou os seus estudos de ensinanzas artísticas superiores no curso 2019/20 en centros públicos de Galicia, ao alumnado que figura no anexo I desta resolución.
Segundo. Publicar no anexo II a listaxe das persoas que non obtiveron premio fin de carreira segundo as bases reguladoras da Orde do 11 de maio de 2021.
Terceiro. Contra esta resolución de adxudicación de premios, que esgota a vía administrativa, as persoas afectadas poderán interpor recurso potestativo de reposición ante o conselleiro de Cultura, Educación e Universidade no prazo dun mes contado a partir do día seguinte ao da publicación desta resolución no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous (2) meses, segundo o previsto no artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 12 de novembro de 2021
ORDE do 15 de novembro de 2021 pola que se publica a concesión dos premios de educación secundaria obrigatoria ao esforzo e á superación persoal correspondentes ao curso 2020/21, convocados pola Orde do 16 de xuño de 2021 (Diario Oficial de Galicia número 124, do 1 de xullo).
Consellería de Cultura, Educación e Universidade — III. Outras disposicións — 23/11/2021

A Orde do 16 de xuño de 2021 (DOG núm. 124, do 1 de xullo), pola que se convocan os premios de educación secundaria obrigatoria ao esforzo e á superación persoal correspondentes ao curso 2020/21, establece no seu artigo 15.2 que a persoa titular da Secretaría Xeral de Educación e Formación Profesional elevará a proposta feita pola Comisión de Selección á persoa titular da Consellería de Cultura, Educación e Universidade, que emitirá a correspondente orde de adxudicación para a súa publicación no
Diario Oficial de Galicia
, que recollerá a relación de códigos alfanuméricos das persoas premiadas.
Vista a proposta feita pola Comisión de Selección, por proposta da persoa titular da Secretaría Xeral de Educación e Formación Profesional, de acordo co establecido no artigo 15.2 da orde de convocatoria,
Primeiro. Conceder os premios de educación secundaria obrigatoria ao esforzo e á superación persoal correspondentes ao curso 2020/21, ao alumnado que figura no anexo desta orde.
Segundo. Contra esta orde poderase recorrer mediante recurso potestativo de reposición ante a persoa titular da Secretaría Xeral Técnica da Consellería de Cultura, Educación e Universidade, por delegación de competencia establecida na Orde do 9 de febreiro de 2021 (DOG núm. 31, do 16 de febreiro), no prazo dun mes, a partir do día seguinte ao da data de publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 15 de novembro de 2021
DECRETO 131/2021, do 7 de outubro, polo que se encarga o despacho da Consellería de Facenda e Administración Pública ao vicepresidente primeiro e conselleiro de Presidencia, Xustiza e Turismo.
Presidencia da Xunta de Galicia — II. Autoridades e persoal — 07/10/2021

Con motivo do falecemento do conselleiro de Facenda e Administración Pública, resulta preciso encomendar o despacho desta consellería ata o nomeamento do titular.
Polo tanto, en uso das atribucións que me confiren o artigo 26.7 da Lei 1/1983, do 22 de febreiro, reguladora da Xunta e da súa Presidencia, e o artigo 12.1 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia,
Artigo único. Ata o nomeamento do titular da Consellería de Facenda e Administración Pública encárgaselle o despacho desta consellería ao vicepresidente primeiro e conselleiro de Presidencia, Xustiza e Turismo.
Santiago de Compostela, sete de outubro de dous mil vinte e un
ORDE do 4 de novembro de 2021 pola que se dispón o nomeamento dun membro do Consello de Administración da Autoridade Portuaria de Vigo.
Consellería do Mar — II. Autoridades e persoal — 15/11/2021

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias dos portos de interese xeral do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen. O artigo 30 sinala tamén que nos consellos de administración das autoridades portuarias a Administración xeral do Estado estará representada polo capitán marítimo, que é membro nato, e por tres vogais, dos cales un será un avogado do Estado e outro do ente público Portos do Estado.
O Acordo do Consello da Xunta de Galicia, do 16 de setembro de 2010, faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída, vista a comunicación achegada pola Capitanía Marítima de Vigo sobre a designación do capitán marítimo de Vigo,
O nomeamento de Manuel Ángel García García como membro nato do Consello de Administración da Autoridade Portuaria de Vigo.
Santiago de Compostela, 4 de novembro de 2021
ORDE do 4 de novembro de 2021 pola que se dispón o nomeamento dun membro do Consello de Administración da Autoridade Portuaria de Marín e Ría de Pontevedra.
Consellería do Mar — II. Autoridades e persoal — 15/11/2021

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias dos portos de interese xeral do Estado situadas no seu territorio, que se deberán facer necesariamente por proposta das administracións públicas e organismos e entidades que aqueles representen. O artigo 30 sinala tamén que nos consellos de administración das autoridades portuarias a Administración xeral do Estado estará representada polo capitán marítimo, que é membro nato, e por tres vogais, dos cales un será un avogado do Estado e outro do ente público Portos do Estado.
O Acordo do Consello da Xunta de Galicia, do 16 de setembro de 2010, faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída, vista a comunicación achegada pola Capitanía Marítima de Vigo sobre a designación do capitán marítimo de Vigo,
O nomeamento de Manuel Ángel García García como membro nato do Consello de Administración da Autoridade Portuaria de Marín e Ría de Pontevedra.
Santiago de Compostela, 4 de novembro de 2021
RESOLUCIÓN do 9 de novembro de 2021 pola que se modifica a Resolución do 23 de outubro de 2021 pola que se autoriza o plan de xestión de pesca coa arte de bou de vara e a arte de rapeta ou bou de man, tempada 2021-2022.
Consellería do Mar — III. Outras disposicións — 17/11/2021

Feitos:
Mediante a Resolución do 23 de outubro de 2021, a Consellería do Mar autorizou o plan de xestión de pesca coa arte de bou de vara e a arte de rapeta ou bou de man, tempada 2021-2022.
O número 7 da devandita resolución di: «7. Especies. O obxecto da captura serán a voandeira e zamburiña, así como outras especies demersais.
Todas as especies deberán cumprir cos tamaños mínimos exixidos segundo o disposto na Orde do 27 de xullo de 2012 pola que se regulan os tamaños mínimos de diversos produtos pesqueiros na Comunidade Autónoma de Galicia, non estar en veda e cumprir coas disposicións legais que lle sexan de aplicación. Os individuos que non acaden o tamaño legal deberán ser devoltos ao mar inmediatamente».
O sector pesqueiro, a través das federacións, realiza proposta relativa aos topes de captura establecidos para algunhas especies.
Con base no anterior, esta consellería
Modificar o número «7. Especies» da Resolución do 23 de outubro de 2021 pola que se autoriza o plan de xestión de pesca coa arte de bou de vara e a arte de rapeta ou bou de man, tempada 2021-2022, de tal xeito que queda reflectido como a seguir se indica:
«7. Especies. O obxecto da captura serán a voandeira e zamburiña, así como outras especies demersais.
Cando unha especie mariña teña asignada cotas ou topes máximos de captura e desembarco no marco dun plan de xestión ou doutra norma en vigor, ditas cotas ou topes serán de aplicación para a mesma especie capturada polas artes de bou de vara e rapeta ou bou de man.
Todas as especies deberán cumprir cos tamaños mínimos exixidos segundo o disposto na Orde do 27 de xullo de 2012 pola que se regulan os tamaños mínimos de diversos produtos pesqueiros na Comunidade Autónoma de Galicia, non estar en veda e cumprir coas disposicións legais que lle sexan de aplicación. Os individuos que non acaden o tamaño legal deberán ser devoltos ao mar inmediatamente».
A presente resolución non modifica o resto das condicións establecidas no plan.
Contra esta resolución, que esgota a vía administrativa, poderá interpoñerse recurso de reposición no prazo dun mes, contado desde o día seguinte ao da súa notificación, ante a conselleira do Mar, de conformidade co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 9 de novembro de 2021
ORDE do 22 de outubro de 2021 pola que se engade un anexo V á Orde do 18 de outubro de 2010 pola que se establecen os centros e postos cualificados de especial dificultade na Comunidade Autónoma de Galicia.
Consellería de Cultura, Educación e Universidade — I. Disposicións xerais — 02/11/2021

Mediante a Orde do 18 de outubro de 2010 establecéronse os centros e postos cualificados de especial dificultade na Comunidade Autónoma de Galicia. Procede incluír na relación de centros e postos cualificados de especial dificultade aos centros de menores.
En consecuencia, esta Consellería de Cultura, Educación e Universidade
Artigo único. Engádese un anexo V á Orde do 18 de outubro pola que se establecen os centros e postos cualificados de especial dificultade na Comunidade Autónoma de Galicia coa seguinte redacción:
Disposición derradeira. Efectos da presente orde
Esta orde terá efectos desde o día 1 de setembro de 2010.
Santiago de Compostela, 22 de outubro de 2021
RESOLUCIÓN do 9 de novembro de 2021 pola que se adxudican as axudas ao deseño, para a mellora da capacidade de innovación e sustentabilidade das empresas en Galicia, a través do impulso da xestión do deseño estratéxico de produtos, servizos, experiencias e marcas e identidades corporativas, enmarcados en prioridades estratéxicas da RIS3 (programa DeseñaPeme), convocadas pola Resolución do 28 de xuño de 2021 (Diario Oficial de Galicia número 125, do 2 de xullo).
Axencia Galega de Innovación — III. Outras disposicións — 17/11/2021

Mediante a Resolución da Axencia Galega de Innovación do 28 de xuño de 2021 (DOG nº 125, do 2 de xullo), convocáronse as subvencións ao deseño, para a mellora da capacidade de innovación e sustentabilidade das empresas en Galicia, a través do impulso da xestión do deseño estratéxico de produtos, servizos, experiencias e marcas e identidades corporativas, enmarcados en prioridades estratéxicas da RIS3.
No seu artigo 20, regúlanse a resolución e notificación destas axudas unha vez que a Comisión de Selección establecida no artigo 17 seleccione as solicitudes admitidas e emita un informe no cal se concreten o resultado da avaliación efectuada e a contía da axuda proposta, conforme os criterios establecidos no artigo 18.
De acordo con isto, e atendendo ao informe elaborado na sesión do 2 de novembro de 2021 pola Comisión de Selección establecida no artigo 17 das bases da Resolución do 28 de xuño de 2021, esta axencia
1. Conceder as axudas ao deseño, para a mellora da capacidade de innovación e sustentabilidade das empresas en Galicia, a través do impulso da xestión do deseño estratéxico de produtos, servizos, experiencias e marcas e identidades corporativas, enmarcados en prioridades estratéxicas da RIS3, ás solicitudes que obtiveron unha puntuación desde os 130 puntos en orde decrecente ata o esgotamento do crédito dispoñible relacionadas no anexo I.
2. O importe total das axudas concedidas é 1.475.275,34 €, con cargo á aplicación orzamentaria que se recolle no seguinte cadro:
3. Elaborar unha listaxe de agarda para aquelas solicitudes para as que non se dispón de crédito suficiente para o seu financiamento. Estas solicitudes relaciónanse no anexo II.
4. Estas axudas están financiadas con cargo a fondos propios libres da Comunidade Autónoma de Galicia.
5. O pagamento destas axudas realízase conforme o establecido no artigo 28 da resolución de convocatoria.
6. Para a xustificación da subvención deberá presentarse a documentación indicada nos artigos 26 e 27 da resolución de convocatoria no prazo establecido no artigo 25 no seu punto 2.
7. Contra esta resolución, sen prexuízo de que os interesados poidan exercer calquera outro que consideren procedente, poderán interpoñer recurso de alzada no prazo dun mes desde o día seguinte ao da notificación da resolución, perante o presidente da Axencia Galega de Innovación, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia.
Santiago de Compostela, 9 de novembro de 2021
RESOLUCIÓN do 22 de decembro de 2021 pola que se redistribúen os créditos orzamentarios por epígrafes recollidos na Resolución do 25 de xuño de 2021 pola que se establecen as bases reguladoras e se anuncia a convocatoria de subvencións para proxectos de enerxía fotovoltaica para os anos 2021-2022, cofinanciadas polo Fondo Europeo de Desenvolvemento Rexional, no marco do programa operativo Feder-Galicia 2014-2020 (código de procedemento IN421S).
Axencia Instituto Enerxético de Galicia — III. Outras disposicións — 28/12/2021

Mediante a Resolución do 25 de xuño de 2021 que foi publicada no DOG número 128, do 7 de xullo, establecéronse as bases reguladoras e se anunciou a convocatoria de subvencións para proxectos de enerxía fotovoltaica.
O artigo 3.1 das bases reguladoras prevé a posibilidade de redistribuír o orzamento se nalgunha das epígrafes non se rexistraron solicitudes suficientes para esgotar os fondos dispoñibles e noutra das epígrafes existe listaxe de espera. O prazo de presentación de solicitudes rematou o día 1 de decembro e non se rexistraron solicitudes suficientes para esgotar os fondos dispoñibles na epígrafe correspondente a empresas e, porén, non se dispón de dispoñibilidade orzamentaria suficiente na epígrafe correspondente a Administración local.
O artigo 31 do Decreto 11/2009 establece que cando a contía total máxima das subvencións convocadas se distribúa entre distintos créditos orzamentarios, a alteración da dita distribución non precisará de nova convocatoria pero si das modificacións que procedan no expediente de gasto e da publicación nos mesmos medios que a convocatoria.
Por todo o anterior, e dado que nas aplicacións orzamentarias correspondentes existe crédito dispoñible e coa finalidade de incrementar a eficacia administrativa e a eficiencia na asignación de recurso públicos, maximizando o impulso de proxectos de enerxía fotovoltaica,
Primeiro. Redistribuír os fondos destinados ás subvencións para proxectos de enerxía fotovoltaica para as anualidades 2021-2022, en función do volume de solicitudes recibido, e modificar a táboa do artigo 3.1 da Resolución do 25 de xuño de 2021 do seguinte xeito:
– Modificación orzamentaria:
– Dotación orzamentaria final:
Segundo. A presente modificación, unha vez publicada no
Diario Oficial de Galicia,
non implicará a modificación do plazo establecido para presentar solicitudes.
Santiago de Compostela, 22 de decembro de 2021
ANUNCIO de aprobación definitiva da modificación puntual da relación de postos de traballo.
Consello da Cultura Galega — III. Outras disposicións — 10/11/2021

A Comisión Executiva, en sesión realizada o día 19 de outubro de 2021, aprobou definitivamente a modificación puntual da relación de postos de traballo (RPT) do Consello da Cultura Galega, unha vez resoltas as alegacións presentadas, polo que, de conformidade co establecido no artigo 202.3 da Lei 2/2015, do 29 de abril, do emprego público de Galicia, se publica o cadro da RPT resultante.
De conformidade co previsto no artigo 112.3 da Lei 39/2015, do 1 de outubro, do procedemento administrativo común das administracións públicas, contra o presente acordo, que pon fin á vía administrativa, poderá interpoñerse directamente recurso contencioso-administrativo no prazo de dous meses, que empezarán a contar a partir do día seguinte ao da publicación deste anuncio no DOG, ante o xulgado do contencioso-administrativo competente, de acordo co establecido na Lei 29/1998, do 13 de xullo, reguladora da dita xurisdición, sen que a súa interposición suspenda por si soa a aplicación da relación de postos de traballo definitivamente aprobada. Non obstante, poderase interpoñer, con carácter previo e potestativo, recurso de reposición ante o órgano que ditou o acordo no prazo dun mes.
Santiago de Compostela, 29 de outubro de 2021
RESOLUCIÓN do 22 de outubro de 2021 pola que se anuncia o acordo do Consello Reitor de aprobación do prego tipo para o outorgamento de autorizacións para realizar as actividades inherentes ao servizo especial de estiba, desestiba, carga, descarga e transbordo de mercadorías en portos e instalacións portuarias da Comunidade Autónoma de Galicia.
Portos de Galicia — III. Outras disposicións — 02/11/2021

Por medio desta resolución anúnciase que o Consello Reitor da entidade pública empresarial Portos de Galicia, ao abeiro das competencias que a ese órgano lle confiren o artigo 13.f) e o 116.2 da Lei 6/2017, do 12 de decembro, de portos de Galicia, aprobou o prego de condicións xerais polas que se rexerá a prestación do servizo de carga, estiba, desestiba, descarga e transbordo de mercadorías en portos e instalacións portuarias de competencia da Comunidade Autónoma de Galicia, polo que, en aplicación do establecido na disposición derradeira 43ª do dito prego, este será de aplicación desde o día seguinte ao da publicación do acordo de aprobación no
Diario Oficial de Galicia
. As autorizacións vixentes na entrada en vigor deste prego manterán a súa vixencia.
O prego será de aplicación para a prestación do servizo especial de estiba, desestiba, carga, descarga e transbordo de mercadorías na zona de servizo dos portos competencia da Comunidade Autónoma de Galicia, coas modificacións que se poidan producir no futuro e con inclusión de todos os espazos e instalacións que se xestionen en concesión, e regula, polo tanto, a actividade das persoas físicas ou xurídicas que realicen as actividades de prestación do servizo nos buques e dentro da zona portuaria.
O acceso á prestación do servizo requirirá o outorgamento da preceptiva autorización de Portos de Galicia. Mentres non se publique na sede electrónica da Xunta de Galicia o procedemento específico para cursar a solicitude, deberá empregarse a solicitude xenérica PR004, dispoñible na dita sede electrónica, e achegar a relación de documentación indicada no sitio web de Portos de Galicia.
O texto íntegro do prego, así como a relación de documentación que se debe presentar xunto coa solicitude, atópase á disposición dos interesados que o soliciten nas dependencias dos servizos centrais de Portos de Galicia, sitos en Área Central, praza de Europa, 5-A, 6º, Santiago de Compostela. Non obstante, poderá obterse a dita documentación no sitio web de de Portos de Galicia, www.portosdegalicia.com
Santiago de Compostela, 22 de outubro de 2021
DECRETO 147/2021, do 29 de outubro, polo que se nomea interventor xeral da Comunidade Autónoma a Arturo López Iglesias.
Consellería de Facenda e Administración Pública — II. Autoridades e persoal — 02/11/2021

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Facenda e Administración Pública, e logo de deliberación do Consello da Xunta de Galicia, na súa reunión do día vinte e nove de outubro de dous mil vinte e un,
Nomeo interventor xeral da Comunidade Autónoma a Arturo López Iglesias.
Santiago de Compostela, vinte e nove de outubro de dous mil vinte e un
DECRETO 146/2021, do 29 de outubro, polo que se dispón que cese Almudena Chacón Pichel como interventora xeral da Comunidade Autónoma.
Consellería de Facenda e Administración Pública — II. Autoridades e persoal — 02/11/2021

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Facenda e Administración Pública, e logo da deliberación do Consello da Xunta de Galicia, na súa reunión do día vinte e nove de outubro de dous mil vinte e un,
Que cese, por pase a outro destino, Almudena Chacón Pichel como interventora xeral da Comunidade Autónoma, agradecéndolle os servizos prestados.
Santiago de Compostela, vinte e nove de outubro de dous mil vinte e un
DECRETO 148/2021, do 29 de outubro, polo que se nomea directora xeral de Planificación e Orzamentos a Almudena Chacón Pichel.
Consellería de Facenda e Administración Pública — II. Autoridades e persoal — 02/11/2021

En virtude do establecido nos artigos 4.13 e 34.2 da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do conselleiro de Facenda e Administración Pública, e logo de deliberación do Consello da Xunta de Galicia, na súa reunión do día vinte e nove de outubro de dous mil vinte e un,
Nomeo directora xeral de Planificación e Orzamentos a Almudena Chacón Pichel.
Santiago de Compostela, vinte e nove de outubro de dous mil vinte e un
RESOLUCIÓN do 22 de outubro de 2021 pola que se anuncia o Acordo do Consello Reitor de aprobación do prego tipo para o outorgamento de autorizacións para realizar as actividades inherentes á autoprestación de servizo portuario especial á pasaxe nas infraestruturas portuarias competencia da Comunidade Autónoma de Galicia.
Portos de Galicia — III. Outras disposicións — 02/11/2021

Por medio desta resolución anúnciase que o Consello Reitor da entidade pública empresarial Portos de Galicia, ao abeiro das competencias que a ese órgano lle confiren o artigo 13.f) e o 116.2 da Lei 6/2017, do 12 de decembro, de portos de Galicia, aprobou o prego de condicións xerais polas que se rexerá a autoprestación de servizo portuario especial á pasaxe nas infraestruturas portuarias competencia da Comunidade Autónoma de Galicia, polo que, en aplicación do establecido na disposición derradeira 46º do dito prego, este será de aplicación desde o día seguinte ao da publicación do acordo de aprobación no
Diario Oficial de Galicia
. As autorizacións vixentes na data da entrada en vigor do presente prego manterán a súa vixencia, agás que sexa solicitada a súa adaptación por instancia de parte ou de oficio se Portos de Galicia o considera oportuno.
O prego será de aplicación á autoprestación de servizo portuario especial á pasaxe no ámbito territorial dos portos e instalacións portuarias competencia da Comunidade Autónoma de Galicia, coas modificacións que se poidan producir no futuro, e con inclusión de todos os espazos e instalacións que se xestionen en concesión.
O acceso á prestación do servizo requirirá o outorgamento da preceptiva autorización de Portos de Galicia. Mentres non se publique na sede electrónica da Xunta de Galicia o procedemento específico para cursar a solicitude, deberá empregarse a solicitude xenérica PR004, dispoñible na dita sede electrónica, e achegar a relación de documentación indicada no sitio web de Portos de Galicia.
O texto íntegro do prego, así como a relación de documentación que se debe presentar xunto coa solicitude, atópase á disposición dos interesados que o soliciten nas dependencias dos servizos centrais de Portos de Galicia, sitos en Área Central, praza de Europa, 5-A, 6º, Santiago de Compostela. Non obstante, poderá obterse a dita documentación no sitio web de Portos de Galicia, www.portosdegalicia.com
Santiago de Compostela, 22 de outubro de 2021
CORRECCIÓN DE ERROS. Resolución do 28 de setembro de 2021 pola que se establecen as bases reguladoras para a concesión de subvencións, en réxime de concorrencia competitiva, para a produción fonográfica e se convocan para o ano 2021 (código de procedemento CT402F).
Axencia Galega das Industrias Culturais — III. Outras disposicións — 02/11/2021

Advertidos erros na citada resolución, publicada no
Diario Oficial de Galicia
número 194, do xoves 7 de outubro de 2021, procede facer as oportunas correccións:
Na páxina 48997, na base segunda, punto 2, onde di:
«2. Os gastos deberán corresponder ao período subvencionable, que comprende desde a data de publicación e as datas máxima de xustificación para cada modalidade establecida na convocatoria, estas últimas incluídas».
Debe dicir:
«2. Os gastos deberán corresponder ao período subvencionable, que comprende desde os tres meses anteriores á data de publicación da convocatoria e as datas máximas de xustificación para cada modalidade establecida na convocatoria, estas última incluídas».
RESOLUCIÓN do 21 de outubro de 2021 pola que se publica a adxudicación dos premios extraordinarios nas ensinanzas artísticas profesionais nas modalidades de Música, de Danza e de Artes Plásticas e Deseño na Comunidade Autónoma de Galicia, correspondentes ao curso 2020/21, convocados pola Orde do 19 de maio de 2021 (Diario Oficial de Galicia do 7 de xuño).
Consellería de Cultura, Educación e Universidade — III. Outras disposicións — 02/11/2021

A Orde do 19 de maio de 2021 pola que se convocan os premios extraordinarios nas ensinanzas artísticas profesionais nas modalidades de Música, de Danza e de Artes Plásticas e Deseño na Comunidade Autónoma de Galicia correspondentes ao curso 2020/21 establece no seu artigo 14.3 que a persoa titular da Secretaría Xeral de Educación e Formación Profesional elevará a proposta feita polo xurado de selección á persoa titular da Consellería de Cultura, Educación e Universidade, quen emitirá a correspondente resolución de adxudicación para a súa publicación no
Diario Oficial de Galicia
.
Unha vez publicadas no portal educativo as puntuacións provisionais e definitivas obtidas polas persoas candidatas, vista a acta coa proposta definitiva do xurado de selección dos premios extraordinarios e por proposta da persoa titular da Secretaría Xeral de Educación e Formación Profesional,
Primeiro. Adxudicar os premios extraordinarios nas ensinanzas artísticas profesionais nas modalidades de Música, de Danza e de Artes Plásticas e Deseño na Comunidade Autónoma de Galicia, correspondentes ao curso 2020/21, ao alumnado que figura no anexo desta resolución.
Segundo. Esta resolución de adxudicación dos premios poderá ser impugnada mediante recurso potestativo de reposición ante o conselleiro de Cultura, Educación e Universidade no prazo dun mes, a partir do día seguinte ao da data de publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 21 de outubro de 2021
RESOLUCIÓN do 8 de novembro de 2021 pola que se amplía o prazo de xustificación previsto na Resolución do 13 de setembro de 2021 pola que se establecen as bases reguladoras para a concesión, en réxime de concorrencia non competitiva, das subvencións a concellos de ata 10.000 habitantes para actuacións de mellora das infraestruturas turísticas e se anuncia a súa convocatoria para o ano 2021 (código de procedemento TU503D).
Axencia Turismo de Galicia — III. Outras disposicións — 10/11/2021

O 17 de setembro de 2021 publicouse no Diario Oficial de Galicia número 180 a Resolución do 13 de setembro de 2021 pola que se establecen as bases reguladoras para a concesión, en réxime de concorrencia non competitiva, das subvencións a concellos de ata 10.000 habitantes para actuacións de mellora das infraestruturas turísticas e se anuncia a súa convocatoria para o ano 2021 (código de procedemento TU503D).
A dita resolución ten por obxecto fixar as bases reguladoras e a convocatoria das subvencións, en réxime de concorrencia non competitiva, aos concellos galegos de ata 10.000 habitantes para actuacións de fomento da recuperación, da accesibilidade e da sinalización dos recursos turísticos de cara á consolidación da oferta turística nas zonas rurais a través da posta en valor da súa riqueza histórica, cultural, patrimonial e paisaxística.
O artigo 19.1 establece que a entrega da documentación xustificativa terá de prazo ata o 15 de novembro de 2021.
No presente procedemento de concesión de axudas estanse a rexistrar numerosas solicitudes de prórroga por parte das persoas beneficiarias, motivadas polas dificultades existentes para executar e xustificar os investimentos subvencionados na referida data límite debido aos atrasos orixinados nos prazos de entrega dos equipamentos por parte das empresas subministradoras, e sen que exista ademais a posibilidade de causar prexuízos a terceiras persoas.
O artigo 45.3 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, establece a posibilidade de que o órgano concedente das subvencións outorgue, salvo precepto en contra contido nas bases reguladoras, unha ampliación do prazo establecido para presentar a xustificación, que non excederá a metade deste e sempre que con iso non se prexudiquen dereitos de terceiros; en consonancia co disposto, con carácter xeral, no artigo 32 da Lei 39/2015, do 1 de outubro, do procedemento administrativo común das administracións públicas, en que se indica que a ampliación poderá acordarse de oficio ou por instancia de parte, antes do vencemento do prazo de que se trate e se as circunstancias así o aconsellan.
Polo exposto,
Primeiro. Ampliar o prazo de xustificación dos proxectos presentados ao abeiro da Resolución do 13 de setembro de 2021 pola que se establecen as bases reguladoras para a concesión, en réxime de concorrencia non competitiva, das subvencións a concellos de ata 10.000 habitantes para actuacións de mellora das infraestruturas turísticas e se anuncia a súa convocatoria para o ano 2021 (código de procedemento TU503D) ao 10 de decembro de 2021.
Santiago de Compostela, 8 de novembro de 2021